Tisztelt Rektorhelyettes Úr! Dékán Asszonyok! Elnök Úr! Dékán Úr! Hölgyeim és Uraim!

A Gyógyszerésztudományi Kar a Szegedi Tudományegyetem gazdag hagyományokkal rendelkező képzőhelyeként fő feladatának tekinti a minőségi oktatást és magas színvonalú tudományos képzést a gyógyszerészet területén valamint a kutatás-fejlesztést és innovációt.

 Gyógyszerészképzés Szegeden több mint 90 éve kezdődött el, és 56 éve önálló kari keretek között folyik. Ehhez a nagy múltú képzéshez méltó módon évről-évre komoly eredményeket érünk el a felsőoktatás számára egyre nehezebbé váló gazdasági környezetben, és törekszünk a színvonal továbbfejlesztésére, országos vezető szerepünk megőrzésére.

Országos és nemzetközi rangunk kivívásában sokat köszönhetünk elődeinknek és jelenlegi kollégáinknak, akik áldozatos munkájukkal, kiemelkedő oktatói, kutatói tevékenységükkel járulnak hozzá sikereinkhez.

Karunkon, két nyelven folyik a gyógyszerészképzés. Ebben az évben 120 elsőéves gyógyszerészhallgató iratkozott be a magyar nyelvű képzésre, közülük 112 államilag finanszírozott és 8 költségtérítéses. Az angol nyelvű képzésünkben jelenleg 60 fő (összlétszám) folytat tanulmányokat. Örvendetes adatok ezek számunkra, ugyanis jelzik, hogy a karunkat nem sújtotta a felsőoktatásban végrehajtott létszámcsökkentés, sőt a korábban hagyományosnak tekintett 100 fős hallgatói létszám stabilizálódása mutatkozik. Gyógyszerészdoktori diplomát 2012-ben 102 fő vehetett át (a ma avatandó gyógyszerészdoktorral együtt), köztük 8 fő az angol nyelvű képzés hallgatójaként. Oktatóink száma 47 fő, közülük 46 fő minősített.

PhD képzésre államilag finanszírozottként 12 főt, Richter-ösztöndíjjal Lendület pályázati támogatással és a Pick Zrt. Ösztöndíjával 1-1 főt vettünk fel. 2013-ben 12 fő (avatottak száma) szerezte meg a PhD fokozatot.

A szakgyógyszerész képzésben 2013. szeptembertől 2 fő központi gyakornok államilag támogatott, és 39 fő költségtérítéses rendszerben kezdte meg tanulmányait immár az új rendelet szerinti módosított rendszerben és jelen tanévben összesen 150 fő vesz részt a szakképzésben. Az új szabályozásnak megfelelően a szakképzés rendszerét megújítottuk, tematikáját frissítettük és az új rendszerű szakgyógyszerészképzés 2. tanévében folyik jelenleg a képzés.

Oktatóink megbecsülését, karunk magas szintű oktatási és kutatási tevékenységének elismerését jelzik azok az díjak, kitüntetések, melyeket munkatársaink kaptak. Ezek közül a szeretnék néhányat kiemelni:

2013. május 6-i közgyűlésén a Magyar Tudományos Akadémia **Fülöp Ferenc** professzort, a Gyógyszerkémiai Intézet **intézetvezető** professzorát rendes tagjává választotta. **Március 15-e alkalmából Fülöp Ferenc akadémikus, a kar korábbi dékánja Széchenyi-díjat vehetett át a köztársasági elnöktől a szintetikus szerves kémia, az innovatív gyógyszerkutatás terén, a gyógyszerészképzésben, tudományos eredményeinek színvonalas publikálásában elért, világszerte nagyra becsült eredményeiért.**

Szintén március 15-e alkalmából Balog Zoltán miniszter rangos kitüntetést adományozott **Falkay György** professzornak, a Szegedi Tudományegyetem Gyógyszerésztudományi Kar Gyógyszerhatástani és Biofarmáciai Intézete egyetemi tanárának, aki több évtizedes kiemelkedő tudományos és oktató tevékenysége elismeréséül Batthyány-Strattmann László díjat vehetett át.

**Prof. Dr. Falkay György** április 15-én Jancsó Miklós Emlékérmet kapott és május 17-én Botka László polgármester Szeged Napja alkalmából Szeged Nemzetközi Kapcsolataiért Emlékérmet adományozott részére.

**Az Erdélyi Múzeum Egyesület Orvos- és Gyógyszerésztudományi Szakosztálya Dr. Kata Mihály professzor emeritus részére Lencsés György díjat adományozott** az oktatásban, a tudományos kutatásban, a posztgraduális és elit-képzésben kifejtett munkásságáért, és történelmünk kölcsönös megismeréséért kifejtett tevékenységéért a magyar-magyar kapcsolatok elmélyítésében.

**Szendrei Kálmán** professzor emeritust, a Farmakognóziai Intézet egyetemi tanárát a Magyar Gyógyszerésztudományi Társaság Gyógynövény Szakosztálya Augustin Béla Emlékéremmel tüntette ki.

**Martinek Tamás** a Gyógyszerkémiai Intézet docense az MTA Lendület programjának kutatója Oláh György díjban részesült a gyógyszerkutatás, hatóanyagtervezés területén elért kiemelkedő kutatási tevékenységéért. **Szatmári István** Zemplén Géza-díjat kapott, **Mándity István** pedig Junior Príma Díjat vehetett át. Mindketten ugyancsak a Gyógyszerkémiai Intézet munkatársai.

**A Szegedi Tudományegyetem Professor Emerita/Emeritus** **kitüntető címet** adományozott **Hódi Klára,** **Falkay György** és **Paál Tamás** professzoroknak, a Gyógyszerésztudományi Kar nyugalmazott egyetemi tanárainak, akik példamutató oktató, kutatómunkájukkal, a tudományos utánpótlás nevelésében szerzett érdemeikkel, gyógyszeripari együttműködéseikkel és nemzetközileg is elismert tudományos eredményeikkel érdemelték ki ezt az elismerést.

**Doctor Honoris Causa kitüntető címben részesült az Egyetem Napja idei ünnepén Peter Kleinebudde professzor a düsszeldorfi Heinrich-Heine Egyetem tanára karunk Gyógyszertechnológia Intézetével folytatott többéves eredményes együttműködése elismeréseként.**

**Kari ünnepség keretében címzetes egyetemi docensi kitüntető címet** kapott **Dr. Katharina Matzkó-Hollenbach** tudományos tanácsadó ugyancsak a Gyógyszertechnológiai Intézethez fűződő több éves oktatási és kutatási tevékenységéért.

A Kar Aranyérme kitüntetésben részesült **Dr. Megyeri Irén**, szakorvos, aki több évtizeden keresztül végezte a Gyógyszerésztudományi Kar oktatóinak és hallgatóinak magas szintű foglalkozás-egészségügyi ellátását.

A gyógyszerészképzés tanulmányi ügyeinek intézésében végzett sok éves lelkiismeretes, odaadó munkájáért Pro Facultate díjat adományozott a Kar **Ráczné Halasi Mariann** tanulmányi főelőadó részére, valamint TDK témavezetői munkásságáért **Dr. Aigner Zoltán,** **Dr. Zupkó István** egyetemi docenseknek, **Dr. Minorics Renáta** és **Ötvös Sándor** tanársegédeknek.

Örömmel számolok be fiatal kutatóink és doktoranduszaink sikereiről. **Kiss Loránd** és **Szatmári István** Bolyai János Kutatási Ösztöndíjat **Vasas Andrea, Csupor Dezső** és **Ambrus Rita** pedig Magyari Zoltán ösztöndíjat nyertek el ebben az évben. PhD hallgatóink, **Hajdú Zsanett, Roza Orsolya, Boros Klára, Kiss Tivadar**, **Grecsó Nóra, Molnár** **Judit, Bocsik Alexandra** kiemelt támogatását Apáczai Csere János illetve Jedlik Ányos ösztöndíj biztosítja.

**Hallgatóink sikerei közül kiemelendők az ez évben született OTDK eredmények. Az idén a Szegedi Tudományegyetem által szervezett Országos Tudományos Diákköri Konferencián szép szegedi sikerek születtek, hogy csak a legkiválóbb gyógyszerészhallgatókat említsem Becker Tivadar, Bokor Mariann, Bózsity Noémi I. díjat, Bartus Éva, Biró Gábor, Bogdán András és Georgiádes Ádám pedig II. díjat nyert.**

2013. áprilisban rendezték az Év Gyógyszerészhallgatója Gyógyszerészi Gondozási-betegtanácsadási Versenyt, ahol a 4. és 5. éves hallgatóknak patikai expediálást modellező szituációban egy-egy beteget játszó színészt kellett megfelelő tanácsokkal és gyógyszerrel ellátniuk. A szakértő zsűri véleménye alapján az országos verseny 2. 3. helyezettjei karunk hallgatói **TóthBarbara Éva**és**Szalai Gábor**.

Valamennyiük elismeréséhez ezúton is szívből gratulálok!

Engedjék meg, hogy végül röviden beszámoljak a Gyógyszerész-tudományi Kar 2013. évéről, néhány fontos momentumot említve, a teljesség igénye nélkül.

A Gyógyszerkémiai Intézetbe egy új professzori kinevezésére került sor ez év szeptemberében **Forró Enikő** az MTA doktora személyében.

Tízéves volt ez évben a **Gyógyszerfelügyeleti Intézet**. Ebből az alkalomból ünnepi ülést rendeztek a Karon február 8-án, amelyen a 70. életévét betöltő Paál Tamás professzort, az intézet első vezetőjét is köszöntötték.

Fennállásának 50. évfordulóját ünnepelte ebben az évben a Kar **Semmelweis Ignác Kollégiuma**. Az évforduló alkalmából ünnepi előadóülésre került sor október 29-én, és az eseményhez kapcsolódóan az Általános Orvostudományi és Gyógyszerésztudományi Kar Öregdiák Szövetsége pályázatot is kiírt, melynek eredményét mostani ünnepségünkön ismertetik.

2013 áprilisában a Szegedi Tudományegyetem Gyógyszerész-tudományi Karán megalakult a **Kabay János Szakkollégium**, a hazai gyógyszerészképzés első szakkollégiumi rendszerű tehetséggondozási szervezete. A Szakkollégium tevékenységének célja, hogy értékes szakmai programokkal közösségé formálja a tehetséges, ambiciózus gyógyszerészhallgatókat. A szakkollégium tagjai a Kar azon hallgatói, akik nyitottak, érdeklődőek és emellett teljesítik a szakkollégium felvételi rendszerének szigorú tanulmányi követelményeit. Céljuk, hogy megismerjék a gyógyszerészeti tudományok jelenlegi kutatási irányvonalait, és elmélyítsék tudásukat a gyógyszeriparral kapcsolatban is. A 2013/2014-es tanév a Kabay János Szakkollégium első aktív éve.

A Szegedi Tudományegyetem Gyógyszerésztudományi Kara gondozásában megjelent a **Kedvessy György professzor életét és munkásságát összefoglaló könyv, melyet Kata Mihály professzor szerkesztett. Ugyancsak új könyvet jelentetett meg ebben az évben Gábor Miklós emeritus professzor a gyulladás farmakológiájáról, melyet az Akadémiai Kiadó adott ki.**

A Kar pályázati aktivitását és eredményességét tekintve évek óta az Egyetem legkiválóbb karai közé tartozik. A Kar intézetei alapkutatási és innovációs pályázatokban egyaránt jelentős támogatásokat nyernek el, és igen eredményesek az Európai Unió támogatásával az Európai Regionális Fejlesztési Alap társfinanszírozásával megvalósuló (TÁMOP) pályázatokban is. A Gyógyszerésztudományi Kar 7 intézete részvételével folyó pályázatok ez évben mintegy 350 MFt összegű támogatást biztosítottak szuperszámítógépek természettudományi alkalmazásának kutatására, neurológiai, immunmodulált és daganatos betegségek terápiájára irányuló valamint élelmiszerbiztonsági és környezeti kutatásokra.

A Gyógyszerésztudományi Kar azon iparág támogatását tudhatja maga mögött, amely a magyar gazdaság húzóágazata. A hazai gyógyszeripar szereplőivel a Kar kiváló kapcsolatot ápol, kutatási fejlesztési projektek a Richter, TEVA és EGIS Gyógyszergyárak mellett kisebb gyógyszeripari cégekkel folynak.

Ezek a pályázatok és ipari kooperációk tették lehetővé, hogy az egyetemi gazdálkodás nehéz évében a Gyógyszerésztudományi Kar oktató-kutatógárdáját megőrizte és a kar működését továbbra is magas szinten biztosítja.

Kedves Vendégeink, tisztelt Ünnepi Ülés!

A Gyógyszerésztudományi Kar hagyományaihoz híven ünnepi ülésünkön elismeréseket kívánunk atadni.

 **Pro Facultate** kitüntetésben részesül **Dr. Hódi Klára** ny. egyetemi tanár, a Gyógyszertechnológiai Intézet munkatársaként végzett több évtizedes, lelkiismeretes oktató és kutató munkájáért.

Kérem **Prof. Hódi Klárát** vegye át az oklevelet!

Szintén **Pro Facultate** kitüntetésben részesül **Prof. Soós Gyöngyvér**, a Klinikai Gyógyszerészeti Intézet oktatója, magas szintű és lelkiismeretes oktató munkája elismeréséül.

Kérem **Prof. Soós Gyöngyvért** vegye át az oklevelet!

A “Szegedi Gyógyszerészképzés Fejlesztésért Alapítvány”, néhai Dr. Novák István, az egyetem volt tanszékvezető egyetemi tanárának, a Gyógynövény- és Drogismereti Intézet egykori igazgatójának emlékére kiírt pályadíjat ez évben 2 gyógyszerészdoktor és egy gyógyszerészhallgató nyerte el:

**Dr. Kovács Bernadett** gyógyszerész „A paprika és a kapszaicin — múlt, jelen, jövő”című pályamunkája. A munka áttekintést nyújt a paprika botanikájáról, eddig ismert vegyületeiről, különös tekintettel a magyar kutatók eredményeire, a kapszaicinoidokra és a vanilloid receptoron keresztül ható farmakonok lehetséges gyógyászati alkalmazására.

Dr. Kovács Bernadett **KÉSŐBB VESZI ÁT** az oklevelet!

**Dr. Zomborszki Zoltán** gyógyszerész „Polifenol tartalmú készítmények vizsgálata” című, az antioxidáns polifenolokkal kapcsolatos szakirodalmi áttekintést és saját kísérletes eredményeket is tartalmazó pályamunkájával érdemelte ki a Novák István pályadíjat.

Kérem **Dr. Zomborszki Zoltánt** vegye át az oklevelet!

**Tislér Zsófia** gyógyszerészhallgató: „Terápiában használt árnika fajok összehasonlító farmakognóziai vizsgálata” című, az árnika fajok terápiás alkalmazása, a termékek minőségbiztosítása szempontjából gyakorlati jelentőséggel bíró pályamunkájával nyerte el a pályadíjat.

Kérem **Tislér Zsófiát** vegye át az oklevelet!

A Szegedi Tudományegyetem Gyógyszerésztudományi Karának Gyógyszertechnológiai Intézete a néhai Dr. Kedvessy György egyetemi tanárnak, a Gyógyszertechnológiai Intézet egykori igazgatójának emlékére 2009-ben Kedvessy György pályadíjat alapított, amely a Gyógyszerésztudományi Karon a Gyógyszertechnológiai Intézetben dolgozó Ph. D. hallgatók és a Karon tanuló gyógyszerészhallgatók szakmai fejlődését hivatott segíteni. A pályadíjat a Szegedi Gyógyszerészképzés Fejlesztéséért Alapítvány Kuratóriuma gondozza.

Az idei felhívásra érkezett pályamunkák közül a szakmai zsűri véleménye alapján, a Kedvessy György pályadíj nyertese: **Dr. Pomázi Anita**, aki PhD hallgatóként, gyógyszertechnológiai témájú, színvonalas kutató munkájáért, konferencián nyújtott teljesítményéért, valamint publikációs tevékenységéért részesül a kitüntetésben.

Kérem **Dr. Pomázi Anitát** vegye át a pályadíjat és a pénzjutalmat.

**Horváth Tamás** gyógyszerészhallgató gyógyszertechnológiai témájú, színvonalas kutató munkájáért, konferencián nyújtott teljesítményéért részesül az elismerésben.

Kérem **Horváth Tamást** vegye át a pályadíjat és a pénzjutalmat.

KÖSZÖNÖM MEGTISZTELŐ FIGYELMÜKET!